Papersnake/gushiwen huggingface dataset:
题石井二首
刘子翚（宋代）

道经兰若偶停鞭，客裹逢幽意惘然。
一把绿萝蒙石窦，梦魂翻愤醒心泉。
有旨放八月朔参
孔武仲（宋代）

八月大明宫，朝班放会同。
天时郁残暑，圣语似清风。
蕙帐便秋睡，沙堤缓晓骢。
葵心终不已，长望日升东。
句 其十七
高似孙（宋代）

秋兰临涧活，石蟹带霜饥。
依韵谢运使陈虞部生日惠双鹤灵寿杖 其二
文彦博（宋代）

青田双戏九皋鸣，屈降仙姿入户庭。宜与衰翁为老伴，雪毛霜鬓共星星。
次韵彦章三首 其三
韩淲（宋代）

恨无佳句答情诗，搔首如何措一辞。知道春风动归思，篮舆山路想频移。
题路凤冈庭中巨石
于慎行（明代）

雕阑四面锁崔嵬，碣石残山此地开。若在钱塘江上见，何人不道小飞来。
归家
李若水（宋代）

陇头一片白云飞，仆手束装吾欲归。
故人故人莫强挽，箧中流欲昏彩衣。
彩衣虽昏尚堪著，庭前儿戏慈颜乐。
官高如天印如斗，问君此乐应还有。
秋感
苏泂（宋代）

朱槿不堪留，牵牛上竹幽。
蛩声清夺漏，鹰翮劲思秋。
掩卷悲先哲，看山忆旧游。
闺情兼旅梦，百虑五更头。
春日田家
刘瞻榕（清代）

草庐负高阜，柴扉面清池。村居本自好，况有春风吹。

春风果何心，如与丘园私。一夕声䬀浏，千顷新绿滋。

朝来荷锄出，对此情自怡。时运无或愆，力田复何疑。

仓庚先已觉，飞鸣桑树枝。
杨仲才挽诗
虞俦（宋代）

别意经时序，音书缺置邮。
子来方问疾，傲吏已移舟。
华屋生存处，佳城身后谋。
望风怀执绋，老泪为君流。
壶公山
陈中（宋代）

深涧无人草自斑，独随流水入深山。
隔林岚气青烟润，满地松阴白昼闲。
野鸟听经当户入，洞龙带雨自天还。
登高试望莆城景，一骑斜阳晚度关。
过抑斋先生
张诗（明代）

偶过维摩宅，悠然南郭陲。
闭门芳草合，入室白云移。
尘俗了不染，道心闲自怡。
焚香素馔罢，斜日下花枝。
香林峰
陈岩（宋代）

几许山花照夕阳，不栽不植自芬芳。
林梢一点风微起，吹作人间百合香。
和皇太子瑞雪二首 其二
杨万里（宋代）

揉云挼雾碎成尘，落不曾休酉达辰。鹤禁镂冰成七字，野人拜赐敢辞频。
送刘太史册封入秦便归高平省觐
欧大任（明代）

曙星阊阖九天开，奉使今劳侍从才。玉节行经丹水路，彩衣归献紫霞杯。

崤陵花木莺边过，华岳风云马上来。共羡史迁年最少，周南无滞客轺回。
沁园春 宿瓜洲城
张野（元代）

瓜步城闉，烟树西津，几回往来。尽洪涛千丈，鱼龙出没，苍颜十载，鸥鹭惊猜。

驿馆荒凉，征鞍牢落，寄语楼船且莫开。今宵里，要江声一枕，洗涤羁怀。

侵晨风定潮回。便挂起、云帆亦快哉。爱金山东畔，天开罨画，银山南下，地涌诗才。

冲破晴岚，拂开苍藓，欲纪兹行百尺崖。还停笔，怕吟鞭犹带，京国尘埃。
煦日微昭青春奋遽见乎前山
郭之奇（明代）

青山谁点注，颇忆化工劳。夜雨终宵浥，朝风竟日搔。

飞烟千岫折，洒液万峰韬。能使光华远，良由气格高。

星岩舒异彩，月洞洗清毫。阴黝初回湎，阳和始散醪。

鬅鬙遥髻合，娭眇细眉绸。贮雾依微翠，驱云向葛轇。

芳林滋润甲，碧草动霜毛。平楚方摇色，冥凌几浃膏。

闻香思在谷，被径想渐皋。自得幽怀许，翻惊世眼遭。

相看如有素，玄对每难褒。目极伤心处，羁人正读骚。
病中有怀
吴泳（宋代）

二年多病少佳怀，酒落杯中见影猜。
青女降霜溪屋冷，白姑记日命宫灾。
柳州解崇崇频作，孙子逐痁痁转来。
就使新春年运吉，钝庚难拨马头开。
偈颂一百三十六首
释惟一（宋代）

今日如是，明日如是。
一日复一日，一年复一年。
百千万亿年，穷竟只如是。
月落乌啼霜满天，纷纷黄圳飘庭际。
善男子起，法性如是。
谒金门（昔游）
毛滂（宋代）

灯雾里。老去昔游不记。月似旧时人不似。小楼何处是。

归卧晚时翠被。玉酒著人小醉。欲睡先来都不睡。此情那恁地。
四园竹
杨泽民（宋代）

残霞殿雨，皞气入窗扉。并梧堕叶，寒砌叫蛩，秋满屏帏。罗袖匆匆叙别，凄凉客里，异乡谁更相知。

念伊其。当时芍药同心，谁知又爽佳期。直待金风到后，红叶秋时。细写情辞。何用纸。又却恐、秋深叶渐稀。
邓州西轩书事十首
陈与义（宋代）

不须夜夜看太白，天地景气今如斯。
始行夷狄相攻策，可惜中原见事迟。
六州歌头·长淮望断
张孝祥（宋代）

长淮望断，关塞莽然平。征尘暗，霜风劲，悄边声。黯销凝。追想当年事，殆天数，非人力，洙泗上，弦歌地，亦膻腥。隔水毡乡，落日牛羊下，区脱纵横。看名王宵猎，骑火一川明。笳鼓悲鸣。遣人惊。
念腰间箭，匣中剑，空埃蠹，竟何成。时易失，心徒壮，岁将零。渺神京。干羽方怀远，静烽燧，且休兵。冠盖使，纷驰骛，若为情。闻道中原遗老，常南望、翠葆霓旌。使行人到此，忠愤气填膺。有泪如倾。
次韵程兄见寄
方岳（宋代）

万事於吾一羽轻，未忘情处圣人清。
抵须赋奏长杨馆，只以诗为细柳营。
岁月凋零霜后叶，交游聚散水中萍。
短书忽到维摩室，未信已寒文字盟。
冬杪太史王丈西园先生暨之岩侍御绍衣翼子两同年邀同李云卜先生虞典孝廉上陶然亭
董元度（清代）

澹日冷平皋，寒林倚荒圃。招邀上孤亭，不记春前路。

忆昨早春上，晞阳媚烟树。冰开新水融，芦长才如箸。

隔林红杏花，啼莺不知处。日月曾几何，苍凉失其故。

一年京雒中，十丈迷尘雾。何期心眼开，噩梦如初寤。

高坐敞虚窗，廓然成野趣。庾公兴不浅，少长惬情愫。

逝景不可追，兹上良不误。
登天竺灵隐寺上方
赵湘（宋代）

寺高傅绝顶，一到即忘机。
夜月逢僧早，秋云出树微。
磬边岩狖过，窗外海雕飞。
欲下莓苔磴，题名却惜归。
次韵唐幼度客中。幼度相别数年，复会於钱塘
范成大（宋代）

西湖冰泮绿生鳞，料峭东风欲中人。
花片不禁寒食雨，鬓丝犹中涌金春。
江山契阔诗情在，京洛追随客梦新。
唤取歌声不愁思，为君吹水引杯频。
挽周祖文
华镇（宋代）

蠲辰临远日，祖奠彻中楹。寒月铭旌影，霜风晚铎声。

夜台无晓日，泉路断回程。已矣生前事，空劳问代耕。
潇湘八景 其三 山市晴岚
周密（宋代）

黄陵庙前湘竹春，鼓声坎坎迎送神。包茶裹盐作小市，鸡鸣犬送东西邻。

卖薪博米鱼换酒，几处青帘扶醉叟。趁虚人散渡船闲，一抹晴烟隔高柳。
曾祖圣师真一还源真人赞
白玉蟾（宋代）

杏林驿，雪之夕。
老师张，弟子石。
将赴表臣会呈杜挺之
梅尧臣（宋代）

莫怪去迟迟，予心君亦知。
膝前娇小女，眼底宁馨儿。
学语渠渠问，牵裳步步随。
出门虽不远，情爱未能移。
居庸关歌
金士松（清代）

居庸险绝天下无，右枕山海连飞狐。关沟直上四十里，龙蟠虎踞环中都。

拔地双崖通一线，班班车马穿云见。飞流激涧落松风，关门咫尺阴晴变。

迢迢南北围山城，胡沙极望双眸明。桑乾榆林远钩带，云中上谷开藩屏。

斥堠高低不知数，云是前朝用兵处。汉家天子昔蒙尘，因向雄关议增戍。

增戍添兵二百年，高牙大纛称防边。暂见和亲通瀚海，旋惊烽火照甘泉。

可怜百道勤王集，漫说三关坚壁立。中夜监军掣锁降，反使开门揖盗入。

吁嗟乎！始知从来天险不足凭，无德易亡有德兴。

真人紫气起辽海，电扫六合驱燕恒。依旧崇墉等铸铁，亭堡沿山补荒缺。

亲见班禅向化来，西天万里寻车辙。居庸关前白日秋，居庸关北黄云愁。

行人下马看山色，回首神京天际头。
和唐寿隆上元五首
胡寅（宋代）

满城和气在春台，玉漏沉沉铁锁开。
明月谁知千里共，华灯同照万人来。
市桥渐涨丰容柳，江路犹残的皪梅。
欲与先生拚醉赏，未须归去隐蒿莱。
又和南塘十首 其九 蝉
刘克庄（宋代）

短歌殊不足，袅袅发长吟。□□□□□，□□□□□。

渴饥资坠露，栖止□□阴。痀偻安知道，区区有巧心。
淫雨
王十朋（宋代）

春雨无端苦浸淫，满天飞雾日光沉。出门蒸润濡衣重，归路泥光没股深。

欲与阳乌开烈艳，试呼风伯扫烦阴。明朝会见佳天气，只恐春归无处寻。
寄真州诗社诸友
陈造（宋代）

畴昔离亭酒一钟，酒杯不比别愁浓。
羡君联璧方保社，付我耦耕亲老农。
握手陈雷便膠漆，几时韩孟果云龙。
自今笔砚还高合，可是诗情病后慵。
元友山新山新居
仇远（元代）

桃柳参差出短墙，小楼突兀看湖光。
出门便与青山对，读易能消白日长。
砚石洗来如玉润，药苗晒得似茶香。
邻僧亦有通文者，常把诗来恼漫郎。
出山
姚镛（宋代）

云阴漠漠雨潇潇，坐兀归舆野兴遥。石涧水流苔路滑，竹篱秋去菊花焦。

谁将束缊求山火，自立寒溪问板桥。官事奔奔何日了，倚松临水羡渔樵。
送侄赴廷试
吴芾（宋代）

昔年三榜偶联荣，人道吾家好弟兄。
更喜鸰原俱有子，还来雁塔再题名。
衰宗正恐儒风坠，晚景那知好事并。
老子已为归去计，从今看汝奋鹏程。
和胡祭酒快雪喜晴之作
金幼孜（明代）

黄云万里夐相连，六出飞花点座毡。冻合龙楼初试火，寒侵鹤氅欲添绵。

御沟滉漾银波静，琼岛微茫霁景鲜。最是玉堂清似水，捲帘呵笔写鸾笺。
颂古十六首
释道宁（宋代）

火号更深喝道来，普门关棙一时开。
圆通大师呵呵笑，不是峨嵋与五台。
水帘飞瀑
陈运（明代）

飞流千尺挂晴空，绝壁霏微入望中。有客欲追河朔饮，恍疑身在水晶宫。
妙华庵登楼望太湖
皇甫汸（明代）

野寺人天外，危楼烟雨中。三山凭槛接，一水挂帆通。

浪迹俱成幻，浮生并悟空。壮游浑已倦，徒自愧长风。
山阁晚秋
李世民（唐代）

山亭秋色满，岩牖凉风度。疏兰尚染烟，残菊犹承露。

古石衣新苔，新巢封古树。历览情无极，咫尺轮光暮。
兰阳八景诗
乌竹芳（清代）

晓峰高出半天横，环抱沧波似镜明。一叶孤帆山下过，遥看红日碧涛生。
挽师虞卿三首
刘宰（宋代）

渊源师友邺侯门，赫奕家声汉相孙。
冠带仅容游璧水，姓名竟不上慈恩。
句 其二
苏寿（宋代）

却因贾赞善，来作歙知州。
渔家傲（次前人）
陈著（宋代）

浪麦风微花雾扫。痕沙水浅溪桥小。属玉双双飞杳杳。山宽绕。新晴绣得春分晓。

独立无言心事渺。曾将宇宙思量了。世变何涯人已老。休烦恼。林泉况味终须好。
花光十梅·幻花灭尽
释师范（宋代）

花分枝北志枝南，向背横斜有许般。
何待支郎强描邈，开时便作谢时看。
生日魏倅惠三诗
王炎（宋代）

门左何烟雾，挟将小春还。
千钟酒拍浮，一笑衣斓斑。
醉上楼百尺，可仰不可攀。
定应切星辰，天风吹酡颜。
二月四日见小桃
王安中（宋代）

香红初破北州春，深谷嫣然一笑新。莫为馀寒嗟晚见，锦帷轻拜卫夫人。
守岁
苏辙（宋代）

於菟绝绳去，顾兔追龙蛇。
奔走十二虫，罗网不及遮。
嗟我地上人，岂复奈尔何？未去不自闲，将去乃喧哗。
天上驱兽官，为君肯停楇。
鲁阳挥长戈，日车果再斜。
酾酒劝尔醉，期尔斩蹉跎。
偕醉遣尔去，寿考自足夸。
石云
薛如初（宋代）

洞府標灵万古傅，石云呈瑞始何析。
人间欲待为霖雨，但看从龙起碧天。
荔枝台
陈瓘（宋代）

满眼春花百鸟肥，绛苞丹艳大累累。
台前采掇谁堪赠，谱外声名世不知。
颗小不堪妃子笑，味酸犹发少陵诗。
高坟拱木今何在，此品轩昂独恨迟。
水调歌头 其三 赠歌者
曹尔堪（清代）

五月黄梅雨，莺啭苎衫天。西园恰有新曲、雁柱泻珠圆。

初似奔泉决溜，又似小窗儿女，银甲蹙鹍弦。红粉围香阵，花颤舞筵前。

凉州调，渭城唱，剧堪怜。怜伊入破余响、铁马斗风烟。

星散何戡歌板，灰冷宁王玉笛，肠断旧姻缘。流落贺怀智，老大李延年。
酬王维卢象见过林亭
崔兴宗（唐代）

穷巷空林常闭关，悠然独卧对前山。

今朝忽枉嵇生驾，倒屣开门遥解颜。
咏史上·贾逵
陈普（宋代）

经术何曾得暂行，汉家空有表章名。
石渠但把雷霆压，焉用低帷凿壁生。
红窗怨（送邵倅）
王质（宋代）

欲寄意，都无有。且须折赠、市桥官柳。看君著上征衣，也寻思、榜舟楚江口。

此会未知何时又。恨男儿、不长相守。苟富贵、毋相忘，若相忘、有如此酒。
同辛簿简仰酬思玄上人林泉四首 其一
骆宾王（唐代）

闻君招隐地，髣髴武陵春。缉芰知还楚，披榛似避秦。

崩查年祀积，幽草岁时新。一谢沧浪水，安知有逸人。
用清秋鹤发翁韵赋小书
马廷鸾（宋代）

幽居抱孤明，怀古思旧京。渴望宝连山，老桂不胜清。
奉和送金城公主适西蕃应制
苏颋（唐代）

帝女出天津，和戎转罽轮。川经断肠望，地与析支邻。

奏曲风嘶马，衔悲月伴人。旋知偃兵革，长是汉家亲。
挽徐郎中
王柏（宋代）

郎潜不复坦衿期，留得清名举世知。
老矣空还新虎节，归来只是旧鸿禧。
危言宁免班行忌，已死犹闻海内推。
病里仅能成大厦，当时燕雀不胜悲。
听筝
柳中庸（唐代）

抽弦促柱听秦筝，无限秦人悲怨声。
似逐春风知柳态，如随啼鸟识花情。
谁家独夜愁灯影？何处空楼思月明？
更入几重离别恨，江南歧路洛阳城。
沪上杂书
何绍基（清代）

新闸才开老闸过，楼台金碧照江波。
愁风闷雨人无寐，海国平分鬼气多。
至扬州
文天祥（宋代）

怅怅乾坤靡所之，平山风露夜何其。
翁翁岂有甘心事，何故高楼鼓角悲。
鲁国夫人薤露歌
程珌（宋代）

并海名山万叠开，太慈太白等蓬莱。
自从斋国锄云后，又见夫人驾归来。
舟中同黄绮石沈广乘汤陆赋
袁宏道（明代）

天上飞王舄，人间附郭舟。霞光晴入市，云气晚成楼。

肝胆皆知尽，腰肢各未休。浮生尚五斗，空复念沧洲。
夏日遣怀
俞桂（宋代）

老大今无用，吟诗了白头。
百年如电景，万事付沙鸥。
性淡偏宜静，居贫动是愁。
人情难似旧，门外水长流。
寒食寓兴次黄宗鲁二首 其一
陈高（元代）

浩荡乾坤大，羁栖岁月深。他乡对寒食，愁思满淮阴。

诗句惭孤咏，春花孰共寻。相逢同郡子，时复一论心。
纳凉
王维（唐代）

乔木万余株。
清流贯其中。
前临大川口。
豁达来长风。
涟漪涵白沙。
素鲔如游空。
偃卧盘石上。
翻涛沃微躬。
漱流复濯足。
前对钓鱼翁。
贪饵凡几许。
徒思莲叶东。
白鹅潭望大通寺
释通岸（明代）

微茫烟浪接平沙，棹入幽深处处花。天阔恍疑非世界，岸回方觉有人家。

帆前细雨春将尽，云外疏钟日已斜。征客此时还怅望，离离芳草遍天涯。
紫岩九章章八句上寿张丞相
张元干（宋代）

紫岩之松，在涧之沚。
下有茯苓，兔丝蔓只。
结为琥珀，深根固柢。
愿公难老，受茲燕喜。
忆仙姿（九之四）
贺铸（宋代）

罗绮丛中初见。理鬓横波流转，半醉不胜情，帘影犹招歌扇。留恋。留恋。秋夜辞巢双燕。
解嘲十绝呈浩西堂
释绍嵩（宋代）

世缘自觉逐时轻，可要王侯知姓名。
未合白头今已白，知渠何事太忙生。
程乡公署古榕
林熙春（明代）

柏台古树两森森，奕叶扶疏十亩阴。干耸云霄逾百尺，根盘庭砌足千寻。

深坚终鲜招摇虑，苍翠殊烦眺赏心。可是历年培植厚，天风微起动龙吟。
南苑绝句 其八
潘祖荫（清代）

撰拟词臣日进笺，大书龙爪细蚕眠。凤河浩渺兰舟稳，丹札亲题一洞天。
笺年老逢春八首·美酒饮教微醉后
邵雍（宋代）

笺云：瓮头喷液处，盏面起花时。
有客来相访，通名曰伏羲。
游长宁公主流杯池二十五首 其十九
上官婉儿（唐代）

逐仙赏，展幽情。踰昆阆，迈蓬瀛。
西江月
戴复古（宋代）

宿酒才醒又醉，春霄欲雨还晴。柳边花底听莺声。白发莫教临镜。

过隙光阴易去，浮云富贵难凭。但将一笑对公卿。我是无名百姓。
塞下
张祜（唐代）

万里配长征，连年惯野营。入群来拣马，抛伴去擒生。

箭插雕翎阔，弓盘鹊角轻。闲看行近远，西去受降城。
寄朱竹垞太史
吴焯（清代）

曾邀夜半撤金莲，蓬阁投簪未暮年。谁使山中间宰相，自知林暮即神仙。

芸香好护书三万，石冻常消斗十千。犹记城西相送日，杨花飞雪断桥边。
同张子春淮上作
宋祁（宋代）

南风今日好，归棹上淮津。
川迥舟如叶，山遥石似人。
波光篙底动，沙垒涨馀新。
谁信机心少，溪鸥伴此身。
点绛唇
赵子发（宋代）

野岸孤舟，断桥明月穿流水。雁声嘹呖。双落行人泪。

去岁吾家，曾插黄花醉。今那是。杖藜西指。看即成千里。
题洒仙子五云双舄图 其一
张萱（明代）

有客空山坐翠微，长安回首思依依。年来远道多矰缴，为语双凫莫浪飞。
估客乐四首
释宝月（南北朝）

郎作十里行，侬作九里送。
拔侬头上钗，与郎资路用。

有信数寄书，无信心相忆。
莫作瓶落井，一去无消息。

大艑珂峨头，何处发扬州。
借问艑上郎，见侬所欢不？

初发扬州时，船出平津泊。
五两如竹林，何处相寻博。
将游五峰度夏代别倪倅敦复
郭祥正（宋代）

六月执热思云泉，五峰参差如绀莲。修松杰柏上参天，老鹤栖唳哀猿悬。

嫦娥夜濯清冷渊，岩户晃白飞群仙。胡不往矣逃尘缘，散发赤脚临风前。

高轩朱衣君自便，去住彼此遥相怜。
仙岩夜月
侯应遴（明代）

玉舄飖飖去不归，岩前明月自依微。风吹洞口钟声远，露湿峰头鹤影低。

正向虚中想是白，翻因圆处觉生亏。苍茫莫问仙凡事，一醉江头赋采薇。
经大洋吴氏别业
张伯玉（宋代）

渐老故人少，与君兹晤言。
方山共邻里，好畴旧田园。
溪色寒生枕，松阴翠入轩。
犹邻巾子在，相对举清尊。
次韵李子永见访二首
范成大（宋代）

混俗休超俗，居家似出家。
有为皆影事，无念即生涯。
莫觅安心法，翻成捏目花。
作糜须毂粟，千劫漫炊砂。
西江月（六）
张伯端（宋代）

对镜不须强灭，假名权立菩提。色空明暗本来齐。真妄体分两种。

悟则便名静土，更无天竺曹溪。谁言极乐在天西。了则弥陀出世。
荆渚感怀寄僧达禅弟三首
齐己（唐代）

电击流年七十三，齿衰气沮竟何堪。谁云有句传天下，

自愧无心寄岭南。晓漱气嫌通市井，晚烹香忆落云潭。

邻峰道者应弹指，藓剥藤缠旧石龛。

十五年前会虎溪，白莲斋后便来西。干戈时变信虽绝，

吴楚路长魂不迷。黄叶喻曾同我悟，碧云情近与谁携。

春残相忆荆江岸，一只杜鹃头上啼。

鹤岭僧来细话君，依前高尚迹难群。自抛南岳三生石，

长傍西山数片云。丹访葛洪无旧灶，诗寻灵观有遗文。

莫将离别为相隔，心似虚空几处分。
遣兴二首 其二
李纲（宋代）

海上归来心绪多，鬓边无那白标何。诗情粗得江山助，酒量自因风月多。

黄卷中间笼圣哲，白云深处避干戈。弟兄念我心应切，故向梅花岭上过。
锦钱馀笑 其十五
郑思肖（宋代）

叫笑舞荒唐，面上生雪霜。一味呵呵笑，赤脚走四方。

明月忽见憎，憎我太枯清。我亦骂明月，骂月弄光明。
寿提举陈秘丞 其一
徐鹿卿（宋代）

南极星高月一弓，天将好事庆仙翁。朝中诏遣鲜于使，境上民争正献公。

葵藿倾阳清瘴雾，旗幢盖海飏薰风。梅关南北俱和气，祝寿欢声两处同。
登龙门山
吕履恒（清代）

禹门山色碧千寻，万古长祠夏德深。河自怀襄开草昧，人因疏凿重登临。

风雷实见鱼龙气，云水虚涵天地心。不信沧溟难可到，桃花竹箭尚浮沈。
罗叔共五色线中得玄真子渔父词拟其体仆亦拟作六首
周紫芝（宋代）

好个神仙张志和，平生只是一渔蓑。和月醉，棹船歌，乐在江湖可奈何。
暮春杂忆江乡旧事 其二
戴文灯（清代）

初春山寺客游稀，散帙开襟暂息机。一杖探梅因月上，五更斸笋带云归。

墓田丙舍空书帖，蕙纫荷纕未授衣。久溷缁尘缘底事，行吟又见柳花飞。
颂古二十一首 其八
释居简（宋代）

三蛇九鼠，一亩之地。干木随身，逢场作戏。
遣兴
陆游（宋代）

老向人间怯路岐，感今怀昔不胜悲。
诗无杰思知才尽，酒有残杯觉气衰。
县郭灯疏寻店夜，津亭雨细待船时。
筋骸尚给春耕在，便买乌犍亦未迟。
龟石吞流
邓球（明代）

一峰偃伏状龟形，浴水何年见瑞灵。春草渐添毛色绿，秋波环映甲文青。

长吞巨浪跨南浦，怒涌洪涛拱北溟。自是乐昌多胜概，登高如上玉虚亭。
过九盘岭
王十朋（宋代）

水不经三峡，山犹过九盘。数家修竹里，堪入画图看。
渡湘江
宋祁（宋代）

春过湘江渡，真观八景图。
云藏岳麓寺，江入洞庭湖。
晴日花争发，丰年酒易沽。
长水十万户，游女似京都。
同陈严倪三君饭听
赵蕃（宋代）

听琴访黄冠，置酒烦好事。邀我过其庐，二子相与至。

开囊出书画，黄李可人意。蕙梅妙疑神，旧识子扬子。

水仙初破颜，缟袂亦启齿。婆娑哦其间，二子俱徙倚。

杯行略数计，共约到罍耻。忽闻鼓连村，络绎催我起。

有愧孟浩然，业饮故恤是。
桂村
邓林（宋代）

剪剪霜风起晚吹，一溪流水浸寒晖。
客衫犹恨吴绵薄，不道边人尽铁衣。
去岁留杭德兴傅子建梦得句云鼋鼍沧海赋龙马赤文书间以语予及其乡人董与几山空岁晚恍然有怀为续此诗却寄董
吴莱（元代）

触目怀招隐，兴歌托遂初。俗尘多汩没，天籁几吹嘘。

晚景翻濛泛，秋潮泄尾闾。祥云旗凤鸟，瘴雨弩鲸鱼。

洒泪鲛人室，漂魂建木墟。鼋鼍沧海赋，龙马赤文书。

上谷空豪举，西河久索居。蛮琛遗翡翠，鲁价掩璠玙。

远矣鸣𩩉箭，悠哉薄笨车。影摇青薜荔，光璨白芙蕖。

自昔攻佔毕，于今载耒锄。弹冠身有待，铸研志非虚。

苏子纵横术，韩生内外储。乾坤瞻魏阙，日月梦周庐。

炫耀螭雕佩，蹁跹隼建旟。列衣腾朔漠，胶棹入黄淤。

赵女弦鸿鹄，奚儿驾駏驉。词林应聘汝，侠窟肯愁予。

结骑幽并窄，抡交楚越疏。奇功生鼎鼐，猛气死籧篨。

药物金鹅采，兵钤赤鲤渔。中条分雍豫，四序出堪舆。

小榻琴心展，长缨剑胆舒。按图稽獬豸，觞酒笑鶢鶋。

野屐偏求蜡，山巾尚著綀。贫犹思禄士，老不废耕畬。

卓棹才终用，猖狂习未除。文章同一默，岁月或三馀。

策竹登玄圃，然藜问石渠。定须追乐毅，端为谢曹蜍。
明帝
徐钧（宋代）

大学师儒多讲论，东平礼乐正修明。
不知佛法缘何入，却向斯时教大行。
句
曾几（宋代）

一天倒影澄秋色，万顷波浮浸月华。
飞云山
李时亮（宋代）

曳曳溶溶绕翠微，朝朝暮暮满山飞。于今待汝为霖雨，莫向山中变白衣。
送诸张
陆佃（宋代）

就学经年客会稽，父兄应久怪归迟。故知子学优来日，想得人看胜旧时。

食蔗已甘佳境近，为山才止素功亏。少年况有修身志，莫为区区应举移。
皇太子释奠会作诗
颜延之（南北朝）

国尚师位，家崇儒门。禀道毓德，讲艺立言。浚明爽曙，达义兹昏。

讲瞻先觉，顾惟后昆。

大人长物，继天接圣。时屯必亨，运蒙则正。偃闭武术，阐扬文令。

庶士倾风，万流仰镜。

虞痒饰馆，壑图炳睟。怀仁憬集，抱智麇至。踵门陈书，蹑屩献器。

澡身玄渊，宅心道秘。

伊昔周储，聿光往记。思皇世哲，体元作嗣。资此夙知，降从经志。

剔彼前文，规周矩值。

正殿虚筵，司分简日。尚席函丈，丞疑奉帙。侍言称辞，惇史秉笔。

妙识几音，王载有述。

肆议芳讯，大教克明。敬躯祀典，告奠圣灵。礼属观盥，乐荐歌笙。

昭事是肃，俎实非馨。

献终袭吉，即宫广燕。堂设象筵，庭宿金悬。台保兼徽，皇戚比彦。

肴乾酒澄，端服整弁。

六官视命，九宾相仪。缨笏币序，巾卷充街。都庄云动，野馗风驰。

伦周伍汉，超哉邈猗。

清晖在天，容光必照。物任其情，理宣其奥。妄先国胄，侧闻邦教。

徒愧微冥，终谢智效。
鹧鸪天·秋后亭皋木叶稀
王寂（金朝）

秋后亭皋木叶稀，霜前关塞雁南归。晓云散去山腰瘦，宿雨来南水面肥。
吾老矣，久忘机，沙鸥相对不惊飞。柳溪父老应怜我，荒却溪南旧钓矶。
题奚瑛鹄山书屋
管讷（明代）

黄鹄山家城里居，一城金帛走商车。老夫独数贤兄弟，闭户齑盐读父书。
乙丑岁新正五日同杜司寇李别驾郭郡博登郡谯楼眺望且小酌手谈次郭洧上韵 其二
饶相（明代）

层楼缥缈可餐霞，历历江山入望赊。路绕烟村真似画，天连云树浩无涯。

重重接宇馀千户，袅袅炊烟见几家。暂喜登高舒远眺，却怜憔悴度年华。
东楼雨中七诗 其一
王元粹（金朝）

水边人去燕争泥，风动绿荷香满溪。高树绕楼遮望眼，独看山色过墙西。
司徒侍中杜正献公挽辞五首
苏颂（宋代）

卜筑东畿谢事还，冥鸿高蹈孰能攀。
朝廷宠遇三公礼，园馆优游十载閒。
此日精诚骑列宿，他时歌咏叹颓山。
虑终不及传家事，独有忠言贡九关。
扬州鹾署为董江都故居，署后有祠，遗井尚在，丁巳秋瞻谒感赋
彭桂（清代）

邹鲁儒风湮，嬴秦强力逞。苏张舌肆矛，申韩智设阱。

典籍付劫灰，仁义弃荒梗。亭长马上来，功成亦侥幸。

苟且由萧曹，因循及文景。卓哉江都相，晁贾非可并。

三策本《春秋》，反覆诫修省。正谊与明道，功利所亟屏。

至今两庑祀，千秋日星炳。管子霸者佐，思以富强骋。

官海始熬波，国用因不窘。后世桑孔辈，锱铢收几尽。

淮南百万租，设使俾专领。趋膻如蚁蝇，处浊同蛙黾。

谁令先生居，一朝作金矿。我兹瞻荒祠，三叹中耿耿。

幸有遗井存，悠然自清冷。独来𣂏寒泉，对之涤心影。
山翁亭
钱时（宋代）

蜀阜山头老钝顽，白云深处小凭栏。
头头总是侬家事，可笑游人作景看。
书事十绝
曾惇（宋代）

淮畔风尘自此清，斯人还喜见升平。
田家尽说今年好，要雨雨来晴便晴。
和陶渊明饮酒二十首
方回（元代）

康庐插南斗，其西柴桑山。
我往挹风竹，如听渊明言。
作歌以自挽，于今垂千年。
有口可与饮，公心谁其传。
和郑侍郎赠晁倅
王洋（宋代）

昭德文公百孙子，存者风流今尚几。
封胡羯末定可人，往往高吟笑侯喜。
自期不争世俗书，肯学持竿钓温水。
江国萧条一郡丞，万事得君无不理。
窗间五老变多情，点缀青天一张纸。
庾楼明月清宵起，夜放柴桑空故里。
黄垆日日典江头，曲声日日关山里。
使君勿厌簿书烦，解有哀猿醒俗耳。
诗中能事了几人，智有三公力任鄙。
郑翁老自爱诗情，馀事纷纷不挂齿。
一篇长韵十四词，付与鹍弦作桃李。
我於此事亦何有，盛事与翁传不朽。
遥瞻小队到柴桑，采采黄花荐清酒。
偈颂一百六十九首 其一一六
释智朋（宋代）

孤峰顶上无出身路，十字街头亦无向背。临济老瞎秃，明州憨布袋。

正令不行，东倒西擂。
仙涌山
方信孺（宋代）

龙伯何年钓巨鳌，两峰漂荡入洪涛。
人间灵迹无寻处，仙涌罗浮相对高。
乌鱼
陈绳（清代）

瑿玉元珠遍体缁，扬鬐奋鬣满天池。须知沪箔横施处，要在葭灰未动时。

日映波光添绣线，鳞翻浪影簇乌旗。江鲻味薄河鲻小，争比炎方海错奇。
十二月二十五日行次渭原走寄熙帅范巽之
张舜民（宋代）

冻云积雪黯洮泯，晏岁轺车晤过秦。
夹道清渠翻白浪，绕山铁马走黄尘。
归鸿袅袅宁无信，塞柳依依欲弄春。
今夕帐中拚一醉，同年贤帅是乡人。
阮郎归（苏州席上作）
苏轼（宋代）

一年三度过苏台。清尊长是开。佳人相问苦相猜。这回来下来。

情未尽，老先催。人生真可咍。他年桃李阿谁栽。刘郎双鬓衰。
送元昱尉义兴
卢纶（唐代）

欲成云海别，一夜梦天涯。白浪缘江雨，青山绕县花。

风标当剧部，冠带称儒家。去矣谢亲爱，知予发已华。
题义门胡氏华林书院
梁周翰（宋代）

知有英儒伯始孙，聚书讲学贲邱园。
征搜合副来贤诏，旌表宜题遍德门。
举族为人俱孝弟，深幽何草不兰荪。
小冠子夏来相示，诗版因凭寄竹轩。
云溪
释绍昙（宋代）

一从锁断清波路，密影重重布画桥。
著脚不知深浅处，定应攧折瞎驴腰。
凄凉犯 秋夜纪梦
张慎仪（清代）

雁声断续，残更后、一檠相对枯坐。思量往事，凄凄切切，又听叶堕。

虫喧风大，只播弄愁人一个。聊倒樽、遣怀自酌，引梦孤衾卧。

梦逐浣花去，去去来来，被人惊破。相思何益，问相思、可能销么。

想到团圞，最辛酸如何是可。向双飞蛱蝶，说他生因果。
雨止复用前韵
王十朋（宋代）

水枯秧老农欲雨，麦黄桑绿蚕欲晴。一朝大霈满四泽，云收雾扫天还清。

曰旸曰雨岂人力，圣德仰荷吾君明。庙堂况无痴宰相，不怕泥泞妨牛行。

布谷催耕最知务，鸣鸠呼妇殊有情。平原出水云吐日，阴阳得所无战争。

明日阳光照临足，今日阳乌已先浴。
别曲
梁霭（清代）

昨夜曲阑春，飞花映人面。明月入兰闺，轻飔扑绡扇。

阿姊归鹅湖，平明设离宴。迢迢江上波，目极双飞燕。
上左丞相王国公
曾丰（宋代）

张公笔与造化争，壁上蟠屈苍龙形。爪牙鳞角俱峥嵘，苦犹未点双眼睛。

旁人骇见疑其故，古钥神机公自露。龙眼已空睛更具，吐雾喷云恐飞去。

人初不以公为然，尝试点之龙形全，疾雷破壁龙上天。

吾骨雅似龙偃蹇，眼高已去天不远，变化犹须公一点。
柳梢青（故蜀燕王宫海棠之盛，为成都第一，今属张氏）
陆游（宋代）

锦里繁华。环宫故邸，叠萼奇花。俊客妖姬，争飞金勒，齐驻香车。

何须幕障帏遮。宝杯浸、红云瑞霞。银烛光中，清歌声里，休恨天涯。
泰安道中二首 其一
陈熙治（清代）

无边落木响萧萧，石路崎岖马足骄。有酒难浇胸垒块，多愁总是病根苗。

剧怜囊橐金都尽，此去轮蹄铁尽消。往事不堪回首记，数声邻笛夜迢迢。
对雨诗
朱超（南北朝）

当夏苦炎埃，习静对花台。落照依山尽，浮凉带雨来。

重云吐飞依，高栋响行雷。洒树轻花发，滴沼细萍开。

泛沫萦阶草，奔流起砌苔。无因假轻盖，徒然想上才。
九日台
杨修（唐代）

甲光如水戟如霜，御酒杯浮菊半黄。
东日西风满天仗，箫韶一部奏清商。
题衡山县驿
李曾伯（宋代）

平生足始涉南方，邸舍稀疏驿路长。
尚隔三州才岭峰，更行几日是潇湘。
家人转苦禁秋热，舆从常催趁晓凉。
识破浮生等羁旅，强加餐饭莫悲伤。
病起有感
何梦桂（宋代）

声乾木铎说铃非，天地无情世运奇。吾道悠悠川水逝，人才落落晓星稀。

百年身后千年远，万个人中一个知。一曲汾亭弹未尽，却教渔父泄天机。
咏史上·韩信三首
陈普（宋代）

良日登坛计策行，酸醎甘苦共杯羹。
不须握手师陈豨，修武高眠已合烹。
山矾映山红买置窗间甚思上饶閒适 其三
韩淲（宋代）

西关东郭转平冈，常是春游满路香。沿路儿童拾残蕊，更寻高树折归忙。
次韵仲退山中小景四首 其一 夕阳烟树
徐瑞（宋代）

暝烟出山阿，返照映红树。微茫极有态，目尽鸿飞处。

迢递溪西钟，缭绕溪上路。惟闻唤渡人，两岸争来去。
送刘伯宣尹松江府五首 其一
俞德邻（宋代）

来往燕鸿异，逍遥鹏鴳同。古交千载上，馀论六经中。

瓜渚茅檐月，芜城柳岸风。寸心谈未了，棹士莫匆匆。
菩萨蛮 回文题扇图
王寂（金朝）

碧空寒露松枝滴。滴枝松露寒空碧。山远抱溪湾。湾溪抱远山。空疏横岸曲。曲岸横疏空。寒鹭宿平滩。滩平宿鹭寒。
临江仙·八卦分明铺摆定
王哲（金朝）

八卦分明铺摆定，二人各四阳阴。中间玄妙细搜寻。若能知此味，便是得真金。恬淡隐藏清与净，甜甘却显佳音。八都山上出高岑。正当堪眺望，方是好登临。
闻欧阳永叔谪夷陵
梅尧臣（宋代）

共在西都日，居常慷慨言。
今婴明主怒，直雪谏臣冤。
谪向蛮荆去，行当雾雨繁。
黄牛三峡近，切莫听愁猿。
点绛唇·闲倚胡床
苏轼（宋代）

闲倚胡床，庾公楼外峰千朵。与谁同坐。明月清风我。
别乘一来，有唱应须和。还知么。自从添个。风月平分破。
华不注山
曾巩（宋代）

虎牙千仞立巉巉，峻拔遥临济水南。
翠岭嫩岚晴可掇，金舆陈迹久谁探。
高标特起青云近，壮士三周战气酣。
丑父遗忠无处问，空余一掬野泉甘。
雨
史密（清代）

入夜高檐雨，孤镫照欲明。空堂沈海气，虚阁走江声。

但湿开州路，休浸滑县营。何如劳旋后，留洗朔方兵。
句 其十五
吴光（宋代）

泉声如有语，山色自忘形。花觉青春半，山将白昼阴。
庭中初植松桂，鲁望偶题，奉和次韵
皮日休（唐代）

毵毵绿发垂轻露，猎猎丹华动细风。

恰似青童君欲会，俨然相向立庭中。
西江月
佚名（元代）

世有学人无数，愚痴妄意如麻。铅汞错认结为砂。

运火欲觅黄铅。

千日虚劳心力，人人尽破其家。真铅似火本无瑕。

将凤欲比狂鸦。
王氏阁旧名拾青郡守王藻以余寓居易名来仙
邹浩（宋代）

仙宫岭下来仙阁，太守更名为我来。来既有时归有日，泠然从此御风回。
五月四日过西山道院田间记老农语
虞俦（宋代）

偶从野叟问耕桑，说到春来日日忙。
老尽吾蚕桑自绿，化残胡日麦犹黄。
迎梅已过三旬雨，秧稻初齐五月凉。
天上何人调玉烛，但知击壤乐时康。
喜雨赠潘邠老昆仲
张耒（宋代）

卧闻飞雨响高堂，已觉翛翛短幌凉。
悔祸毕方收烈焰，知时田祖放新秧。
箪瓢幸免迁三径，谷麦行看粜万箱。
欲过东坡泥没脚，春余烟柳正苍苍。
恭题黑兔图
张四维（明代）

黑兔人间少，疑从北极来。圣朝今再见，瑞牒喜重开。

玉杵成灵药，瑶池荐寿杯。周罝应有咏，梁赋不须裁。
句
王枳（唐代）

今朝拜贡盈襟泪，不进新芽是进心。
寄兵备高佥事江
李梦阳（明代）

三月无雨乾杀麦，六月雨多禾耳黑。长江浪高蛟龙斗，陶河鸂鶒啼清昼。

此时怜君备吴越，天阴不见日与月。白衫盐徒愤风涛，我军慎勿贪仓猝。
黄梦升墓志铭
欧阳修（宋代）

予友黄君梦升，其先婺州金华人，后徒洪州之分宁。其曾祖讳元吉，祖讳某，父讳中雅，皆不仕。黄氏世为江南大族，自其祖父以来，乐以家赀赈乡里，多聚书以招四方之士。梦升兄弟皆好学，尤以文章意气自豪。

予少家随州，梦升从其兄茂宗官于随。予为童子，立诸兄侧，见梦升年十七八，眉目明秀，善饮酒谈笑。予虽幼，心已独奇梦升。

后七年，予与梦升皆举进士于京师。梦升得丙科，初任兴国军永兴主簿，怏怏不得志，以疾去。久之，复调江陵府公安主簿。时予谪夷陵令，遇之于江陵。梦升颜色憔悴，初不可识，久而握手嘘唏饮以酒，夜醉起舞，歌呼大噱。予益悲梦升志虽衰而少时意气尚在也。

后二年，予徙乾德令。梦升复调南阳主簿，又遇之于邓间。尝问其平生所为文章几何，梦升慨然叹曰：“吾已讳之矣，穷达有命，非世之人不知我，我羞道于世人也”。求之不肯出，遂饮之酒，复大醉起舞歌呼，因笑曰：“子知我者”。乃肯出其文，读之博辩雄伟，意气奔放，若不可御。予又益悲梦升志虽困，而文章未衰也。

是时，谢希深出守邓州，尤喜称道天下士。予因手书梦升文一通，欲以示希深，未及而希深卒，予亦去邓。后之守邓者皆俗吏，不复知梦升。梦升素刚，不苟合，负其所有，常怏怏无所施，卒以不得志死于南阳。

梦升讳注，以宝元二年四月二十五日卒，享年四十有二。其平生所为文曰《破碎集》、《公安集》、《南阳集》，凡三十卷。

娶潘氏，生四男二女。将以庆历年某月某日葬于董坊之先茔。其弟渭泣而来告曰： “吾兄患世之莫吾知，孰可为其铭？”予素悲梦升者，因为之铭曰：

吾尝读梦升之文，至于哭其兄子庠之词曰：“子之文章，电激雷震。雨雹忽止，阒然灭泯。” 未尝不讽诵叹息而不已。嗟夫，梦升！曾不及庠！不震不惊，郁塞埋葬。孰与其有，不使其施？吾不知所归咎，徒为梦升而悲！
望盆楼分韵得正字
秦源宽（清代）

谁将薪槱意，寄托柴桑径。望益颜书楼，砥砺谆提命。

愧我欲升堂，衰迟白发迸。眷怀入室英，蔚起鼓后劲。

尚克祇师言，羹墙见先正。
师亮禅者
释祖钦（宋代）

忆昔西山亮座主，曾有虚空解讲语。
唤得回头是马师，规鉴丛林照千古。
上人学禅不学教，禅教初无二门户。
一拳打破太虚空，知音不在频频举。
句 其二十七
徐俯（宋代）

白水十丈瀑，吴塘千顷波。
次韵李二
饶节（宋代）

道散士不守，君子利为上。交游固窦灌，父子亦歆向。

繄我二三友，日月共照临。殊乡不殊习，异族岂异心。

吾徒拙身谋，要是沧海客。大材费伐剪，古乐难考击。

相逢聊解颜，把酒听软语。断水洗垢病，戛玉开未寤。

男儿生堕地，脚迹付九州。不知谁主盟，会此车与舟。

愿毕已醉杯，竟比难得欢。明朝黄子别，离恨已阑干。
题珣师休牧轩 其一
宗泽（宋代）

青居曾露一丝头，谩示人能解牧牛。究竟本来无一物，未知能使阿谁休。
题小阁
仇远（元代）

斲窗黏纸著方床，四面虚明取向阳。
毡席坐来终日暖，皮帘揭动北风凉。
挂瓶水满梅花活，折鼎汤鸣芋子香。
布被蒙头昼眠熟，不知门外雪洋洋。
樊迪功
魏了翁（宋代）

白鹤招人反旧庐，旧人落落晓星疏。正伤邢璧埋黄壤，又叹燕椿非老株。

不见登山灵运屐，空悬下泽少游车。死于平世君奚憾，鸿雁嗷嗷未奠居。
离陈州先寄颍上龙图
刘敞（宋代）

蓬蒿一亩亦蘧庐，终岁纷纷三徙居。客耳欣沾颍川水，儿谣积徙武昌鱼。

宁知代舍悲长铗，忽幸侯门埽敝裾。虽信师金讥数昧，未甘莱子勤捐书。
句
钱仙芝（宋代）

乘秋张翰思归国，垂老龟蒙毕著书。
春日洛阳城侍宴
姚崇（唐代）

南山开宝历，北渚对芳蹊。的历风梅度，参差露草低。

尧樽临上席，舜乐下前溪。任重由来醉，乘酣志转迷。
早起
毕仲游（宋代）

起作南楼望，山河在我傍。春风入河济，晓雾合嵩行。

带郭名园少，穿云古岸长。留连成皓首，何处是吾乡。
时人号王丘、崔沔语
佚名（唐代）

丘山岌岌连天峻，沔水澄澄彻底清。
送华涛东归
胡宿（宋代）

江上丹枫堕夜霜，式微愁思岂禁伤。壮图万里青云在，旧径三条碧草长。

匹马归来江练白，恶氛收尽楚天凉。大明继照光华旦，提笔相期翰墨场。
相和歌辞。长门怨
刘言史（唐代）

独坐炉边结夜愁，暂时恩去亦难留。

手持金箸垂红泪，乱拨寒灰不举头。
爱莲说
周敦颐（宋代）

水陆草木之花，可爱者陶蕃。晋陶渊明独爱菊。自李唐来，世人陶爱牡丹。予独爱莲之出淤泥而不染，濯清涟而不妖，中通外直，不蔓不枝，香远益清，亭亭净植，可远观而不可亵玩焉。(陶爱 一作：盛爱)

予谓菊，花之隐逸者也；牡丹，花之富贵者也；莲，花之君子者也。噫！菊之爱，陶后鲜有闻。莲之爱，同予者何人？牡丹之爱，宜乎众矣。
临江仙·欣遇月圆先两日
佚名（宋代）

欣遇月圆先两日，称觞对二阳来。
歌风台
王佐（汝学）（明代）

人从生处乐，鸟过故乡悲。英雄汉天子，一歌双泪垂。
谒南海神庙
李纲（宋代）

黄木湾头潮欲平，丛林深处款祠庭。岂知休咎能传戒，但爱昌黎解勒铭。

海上波涛呈秘怪，壁间图画杂红青。应怜归客稽留久，风破寒江集百灵。
金人捧露盘
韩玉（宋代）

折腰劳，弹冠望，纵飞蓬。笑造化、相戏穷通。风帆浪桨，暮城寒角晓楼钟。暗借霜雪鬓边来，惊对青铜。
萧闲好，何时遂，门横水，迳穿松。有无限、杯月襟风。区区个甚，帝尧堂下足夔龙。不如闻早问溪山，高养吾慵。
观鱼亭
汤汉（宋代）

有亭翼然山之阿，源头活水养鱼多。
云山四面如画图，金梭上下光相摩。
池上木深阴翳地，池下荷生香扑鼻。
携酒邀朋池上观，圉圉洋洋真得意。
咄，东海鲤，南溟鱼，
自信时人莫浅窥，神灵岂是池中物。
变化成龙会有期，一朝烜赫雷声壮。
翻身直透三层浪，扬鬐鼓鬣横千丈。
送程给事知越州
裴煜（宋代）

邦人偏喜使君回，隔岁腰金护漕来。
梓里万□青锁闼，偃蕃聊寄小蓬莱。
中和已乐宣风职，平易还施报政才。
休论引年祈退尚，即图旧德陟公台。
咏庭中槐和四家兄兼邀诸客同和 其一
区大相（明代）

幸植华轩下，敷荣自上春。叶稠欺暑散，枝迥带烟新。

秀色过仙院，浓阴覆四邻。谬承嘉树誉，滥许映台辰。
春社日寄李学士
李涛（唐代）

社翁今日没心情，为乞治聋酒一瓶。
恼乱玉堂将欲遍，依稀巡到第三厅。
小重山
沈晦（宋代）

湖上秋来莲荡空。年华都付与，木芙蓉。采菱舟子两相逢。双媚木，一笑与谁浓。

斜日落溟濛。鸳鸯飞起处，水无踪。望湖楼上两三峰。人不见，林外数声钟。
漫翁禅师枉顾寓所适送友未还明日以诗奉谢
唐之淳（明代）

出郭饯所知，行轩枉禅伯。笑谈讵无人，惋恨余方积。

城寒雨柝迥，月出霜钟白。宵长梦转孤，迹疏心自密。

浮云本无期，一念即命策。
长相思 次方芳佩韵
孙丽融（清代）

花气清。露气清。露冷花香何限情。风敲檐铁声。

灯半明。月半明。灯月朦胧入苦吟。阑干莫久凭。
复次前韵四首呈二袁君并王君申禄
方回（元代）

今代王摩诘，诗机织锦云。
高棋饶算数，善射较毫分。
泥屦难相过，残樽愧独醺。
何时重握手，星聚应天文。
自桃川至辰州绝句四十有二
赵蕃（宋代）

前有天随后老坡，杞粮仍欲寿西河。
吾今何意更思此，但喜杯羹风味多。
春日云溪即事二首
郭印（宋代）

乞得筋骸伴老农，一丘春兴有谁同。
禽声路入笙簧里，花色人行锦绣中。
薙草养兰修故事，凿渠引水著新功。
羲和叱驭应难挽，愁见颠狂柳絮风。
题唐毓东仿倪高士秋林图
陈绳祖（清代）

惜墨如金不盈纸，画师惟有倪高士。别开生面写山林，肯使春高竞桃李。

形相脱略畦径出，木石与居真色起。有如老僧坐荒谷，万籁无声心若死。

苍茫东绢静有余，后来学者何纷挈。略如取士得皮相，遗其精者存其粗。

先生神妙本天性，狷介已号当时迂。强舒俗手求貌似，直以燕石矜璠玙。

此幅神完气逾古，经营已见良工苦。烛灺香残酒盏空，老郎自向厨头取。

忽云尾白待题识，今雨不来来旧雨。瓶花老屋冰雪深，数盆败菊横焦琴。

绝无炉火相暖热，但觉夜气寒森森。画图亦洗脂粉罄，与人与屋皆相近。

况是元冬百物枯，庭前树石还相证。我亦有心如槁木，未敢重偷升斗禄。

慭留诗债入新正，偿君自挂瓶花屋。
醉作三首
朱熹（宋代）

淅淅西风起，嗷嗷寒雁多。稻粱随处有，珍重采薇歌。
谢乾明滋老送炒团
晁说之（宋代）

蓼花散畔轻盈意，炒米团边笑语亲。
多谢稻畦磨衲老，十方撮聚戏闲人。
林下十二子诗 井子深
王十朋（宋代）

席量泓泓井子深，客来车辖总能沉。定须再筑新亭覆，不负先君好事心。
六月四日为余六十初度，魏盘仲刺史
金应澍（清代）

六秩筵开六月天，荷花香气送樽前。客中难得逢知己，湘上何缘会众仙。

讵料各怀投笔去，却看谁是著鞭先。座间似我颓然醉，愿共忘年祝大年。
遇兴七首 其六
夏鍭（明代）

岁暮何所欢，但有阶前月。取琴月下弹，十指弄冰雪。

初歌商岭芝，再哦西山蕨。若无此曲清，何由对霜月。
八六子 挑灯僧舍，风雪畏人，凄然有尘中之戚
陈世祥（清代）

坐僧寮。何来风雪，欺人窗纸频敲。看壁上横刀自吼，床头斗酒孤倾，可怜缊袍。

是谁潦倒吾曹。半枕故乡离梦，十年流水诗瓢。不禁得短鬓，恰如秋叶，奇云灭影，好花减片，拼向水国几家渔父，烟林一个山樵。

兴还饶。多他这卷离骚。
寓叹
陆游（宋代）

醉抚酒壶怜矲矮，卧看香岫爱嶙峋。
旧时京洛尘埃面，今作江湖风月民。
幻世界中均起灭。
太虚空里孰冤亲？可斋入定论千劫，说与天魔任恼人。
雨晴郊寓目
贺铸（宋代）

城中厌雨过清和，偶出西郊野意多。
蚕簇趁晴初摘茧，麦场经润欲生蛾。
营巢黄鸟啼深树，引犊青牛饮暮河。
老圃念人留竚久，挽衣沽酒愿相过。
伏日
弘历（清代）

名称避暑庄，而无暑可避。三庚炽蕴熇，不到清凉地。

林深山益幽，木乔阴乃邃。仰眺浮云鶱，畅披爽籁至。

乃悟境随心，心静热安寄。祈农志略慰，柔远礼粗备。

偶閒聊可乘，小年讵宜弃。芸编足古欢，钿几研精义。
潇湘八景 其二 洞庭秋色
释德洪（宋代）

秋霁湖平彻底清，沧浪隐映曜光轮。寒光炯炯为谁好，倚岸凭栏兴最清。
杂曲歌辞。入破第一
佚名（唐代）

千门今夜晓初晴，万里天河彻帝京。

璨璨繁星驾秋色，棱棱霜气韵钟声。
送魏华甫侍郎谪靖州
刘宰（宋代）

靖州风物最五溪，畲田岁入人不饥，
淘沙得金遨以嬉。瘴烟不逐岭云西，
六花瑞腊春台熙，尤便逐客过往稀。
理乱黜陟了不知，夫子岂欲居九夷，
要尊主势扶时危。有言不用时我违，
翻然不受好爵麽，向来乡行谁可晞。
平生易名慕者谁，苏陈凛凛百世师，
畏涂万折甘如饴。求仁得仁固其宜，
大明当天照隐微，直前一疏可忘之。
江湖后会端有期，暗香微动寒梅枝，
临别不用长嗟咨。
二月三日作真率会游载酒堂呈坐客 其二
李光（宋代）

路接蓬瀛日景迟，尘心消尽忘归期。雨馀荒草侵三径，风起微归皱一池。

晚色远涵残照外，春光欲近禁烟时。黄鹂不肯檐间语，隔叶相呼过别枝。
次韵正仲秋晚感兴
舒岳祥（宋代）

举头无路见长安，十月江南有朔寒。
岩瀑飞来云影湿，溪霜著朔叶声乾。
相思一夜心先醉，欲话前冬鼻已酸。
爱尔和诗添记事，愁来时解锦囊看。
雪 其一
吕本中（宋代）

穷巷无人对雪，小诗自可逃禅。看取一年三白，喜欢共入新年。
阻风岳州回寄曹汉阳
项安世（宋代）

病里牵船去赵沱，醉中题字寄曹皤。卧听别语心难遣，起看家山路不多。

晴日上江卿大好，北风吹浪汝云何。早知七日桃花峡，且可千钟竹叶波。
围棋调邻几
刘敞（宋代）

华发仙翁共奕棋，樵柯烂尽忘归时。洞中日月迟如此，世上荣枯讵得知。
红毛城
陈正春（清代）

红毛回棹剩孤城，一隶皇图海宇清。映日蜃楼开宿雾，乘风雀舫泛沧瀛。

涛翻鹿耳千层碧，波涨鲲身半夜声。壁垒森严凭锁钥，金汤巩固颂安平。
七窍凿
刘克庄（宋代）

自从七窍凿，无复六根全。
鲸死彗星出，蟆枯月魄圆。
偈颂一百零二首 其八十
释慧远（宋代）

建山徐廷干，三请谭般若。未跨浮山门，一时说了也。

更开破天浮，塞破太虚空。潭南湘之北，赵州西院东。

掷下金刚圈，更饶栗棘蓬。百千万亿个，吞跳无有穷。

幸有当阳险崖句，山僧不敢重下注。月里麒麟笑揭天，泥牛拔断珊瑚树。
凌晨复有惠急笔次韵
陈造（宋代）

小驻江干接隽游，渭清泾浊可同流。
假真笑我陈惊坐，造妙推君赵倚楼。
姓字已高时辈上，功名尤忌鬓毛秋。
等闲莫学金华伯，碧水如天拟梦鸥。
身世
陆游（宋代）

身世浮沉等一沤，卧看校尉例封侯。
青灯微火药铛夜，淡月凄风衣杵秋。
醉里不辞嘲兀兀，吟边时得寄悠悠。
即今老眼无开处，又向城南倚寺楼。
锦绣溪行
刘敞（宋代）

金霞卷风漾清碧，翠藻玉沙相历历。旌旗不动蛟龙眠，空濛锦绣张春色。

五纹婉转沈吟香，时时飞出双鸳鸯。笑窥贝阙倚瑶瑟，金华射天高下光。

海近蓬莱却清浅，星客浮槎莫轻返。斋房几日餍华芝，瑶席香残舞燕归。

锦绣溪边春几许，欲寻清浅醉芳菲。
寿许愚潭
王渐逵（明代）

避地出萝岭，移居向越台。偶成真率会，得与诸贤偕。

乡里先论年，谈笑足娱谐。人生百龄内，时事多阻乖。

生日不为乐，顾影嗟形骸。潭翁本僯党，夙昔我所怀。

徒迁近伊迩，尊酒时招陪。喜过悬弧旦，社老欢一杯。

看馔欣及时，醴酌亦旨佳。相知更相厚，衷抱因以开。

葭灰转林钟，好风自南来。新月喜傍人，深夜同徘徊。

朱鸟挂前檐，狐星亦当阶。但愿日为寿，取醉不记回。

酒中多谬误，愿君莫疑猜。附骥述短章，瓦缶岂能谐。
偈颂七十八首
释正觉（宋代）

道绵绵兮用也不勤，道绵绵兮寂也不灭。
二乘困堕於空无，众寂执迷於分别。
菩萨区区於进修，诸佛唠唠於演说。
一句子妙出三乘，一念閒功超万劫。
水月茫茫兮舟棹闲，雪云冉冉兮路岐绝。
明明灵灵兮唯己自知，大辩若讷兮大巧若拙。
赠王吉甫 其一
孔平仲（宋代）

项王战败耻归东，仗剑南游寂寞中。雨雪萧条千里暗，乾坤浩荡一身穷。

文章未属清时用，议论徒多烈士风。四海望霖龙折角，为君悲绝诉苍穹。
偈颂十一首 其三
释了演（宋代）

昨日闹浩浩，今朝静悄悄。静悄悄处闹浩浩，闹浩浩处静悄悄。
并头兰寄和阿字澹归二首 其一
释函是（明代）

同心只许二人知，泄漏春光却怨谁。千里远持华萼信，一峰斜掩日长时。

放先已笑青莲拙，裕后潜教嫩桂移。林下独宜深对月，灵根翻茂莫相亏。
三阁辞四首 其三
刘禹锡（唐代）

沉香帖阁柱，金缕画门楣。回首降幡下，已见黍离离。
牛山道中
苏颂（宋代）

农人耕凿遍奚疆，部落连山复枕冈。
种粟一收饶地力，开门东向杂夷方。
田畴高下如棋布，牛马纵横似谷量。
赋役百端閒日少，可怜生事甚茫茫。
蝶恋花·移得绿杨栽后院
张先（宋代）

移得绿杨栽后院。学舞宫腰，二月青犹短。不比灞陵多送远，残月乱絮东西岸。
几叶小眉寒不展。莫唱阳关，真个肠先断。分付与春休细看，条条尽是离人怨。
次韵艾主管观仆楚词赘说见贻
周紫芝（宋代）

传记区区考异同，文章空愧楚人功。穷年弄笔知何事，芸叶香中作蠹虫。
琼林宴归图为冯士定宪副赋
韩雍（明代）

青年白晰占高科，宴罢琼林喜若何。宝马缓摇金压辔，宫袍新若碧香罗。

人生得意光荣极，圣主深恩感激多。老我亦曾叨此遇，与君图报莫蹉跎。
早起
周文璞（宋代）

佛香才了换儒巾，身是人间自在身。
一路野花清养目，半沟流水静怡神。
常熟顾氏芙蓉庄红豆树歌
王文治（清代）

芙蓉庄前红豆树，风枝雨叶数百年。素花冉冉露垂地，朱实离离霞照天。

清阴阅世浑如乍，何人垂老开亭榭？宋玉家教庾信居，谢安墩许荆公借。

当时小劫换沧桑，满目兴衰吊夕阳。宰相名园荒绿野，将军大树撼青霜。

可怜才望倾山斗，璧月歌残人白首。婆娑屡顾东阳槐，凄怆还攀汉南柳。

见说高秋张管弦，相思子缀画栏前。我闻室里拈花女，亲与维摩荐寿筵。

二十年来苦兵马，那得红芳迎玉斝。诸天应是厌萎花，香雨重飘新好者。

称瑞题诗引贝多，供云不数曼陀罗。还将剩水残山恨，谱入乌丝红袖歌。

秣陵飞散春江燕，烟条凋尽灵和殿。谁知南国女儿花，堪补东吴耆旧传。

物换星移几番春，繁华回首又前尘。岂唯宫阙余离黍，废苑都应愁路人。

绛云一炬遗书了，此树亭亭亦难保。菊径曾经纪义熙，草堂空自谈天宝。

东风吹暖入山城，闻道孙枝昨更生。何日繁葩满春昼，金尊檀板听莺声。
安福道中见牛行陇亩间齕草而不食禾问之皆云
赵蕃（宋代）

种得离离职尔劬，朝塍暮陇只生刍。
丝毫无补家先实，愧杀纷纷小丈夫。
除夕二首丙子 其一
张元凯（明代）

黑貂身作苦，白雪鬓何辞。怀璧匹夫罪，亡金同舍疑。

世情颜远识，时事楚狂知。四十明朝是，无闻敢自嗤。
东皋早春寄郎四校书
钱起（唐代）

禄微赖学稼，岁起归衡茅。穷达恋明主，耕桑亦近郊。

夜来霁山恋，阳气动林梢。兰蕙暖初吐，春鸠鸣欲巢。

蓬莱时入梦，知子忆贫交。
句 其三
陈克（宋代）

徘徊临北顾，慷慨俯东流。
送模归卞山并示僧宗义为余守西岩者三首 其三
叶梦得（宋代）

生长在山间，从翁守蓬户。人言膏粱子，粗免污纨裤。

官居无多恋，暂止复遽去。家法恐未传，此心良已素。

义禅晚从我，似识此间趣。西岩郁嵚岑，久断俗子路。

聊持山中节，为我主留务。封陲际湖海，云月皆所部。
题钟路分见一轩二首
吴芾（宋代）

懒将功业勒燕然，闭户深居二十年。
嗟尚强颜纡郡绂，老来犹未得归田。
宣州东峰亭各赋一物得古壁苔
刘太真（唐代）

苒苒温寒泉，绵绵古危壁。光含孤翠动，色与暮云寂。

深浅松月间，幽人自登历。
题千尺雪 其一
弘历（清代）

底誇蓟北更吴中，塞苑为家西苑同。四卷画图一时赏，无过佳话付秋风。
张虞卿挽诗
朱长文（宋代）

一卧东吴七十春，区区南北笑乡人。盛开黉舍招英俊，敞辟华堂待缙绅。

婉婉重孙胜綵服，煌煌两婿拥朱轮。铭旌已去空回首，通德门前旧是邻。
依韵和永叔即席送择之出守陜府
刘敞（宋代）

骊驹在门且勿喧，主人留客姑进酒。一时转盼巳陈迹，千里相进更何有。

祖侯声名二十年，天下英豪共奔走。谁云白发寄郎曹，更喜朱轓入吾手。

扬雄天禄就寂寞，召伯甘棠变枯朽。乃知人事不如意，自古十常有八九。

男儿何曾计出处，时运由来有奇偶。莫嫌青云晚著鞭，会取黄金大如斗。

君能食饮和天倪，馀事无可付庄叟。
赠营妓
崔瓘（唐代）

寒檐寂寂雨霏霏，候馆萧条烛烬微。

只有今宵同此宴，翠娥佯醉欲先归。
诗偈 其一三○
庞蕴（唐代）

真为家贫无一物，此语总是空里出。出语还须归本源，不敢违他过去佛。
空山十首 其二 山有松
郭之奇（明代）

斯晨斯夕，向谷舒情。何石堪语，有松自鸣。玄霜独抱，景风是迎。

山泉竞落，海潮罢行。我闻其远，潜真遗荣。悠悠人世，孰求此声。
依韵和刘十秋霖
梅尧臣（宋代）

秋草更绿秋林衰，长安游客未成衣。
凄凄斗欲变寒色，一夜独语看灯辉。
耆英会诗
张问（宋代）

槐庭二老乐尧仁，盛集高年洛水滨。
华衮具瞻虽礼绝，白头序齿却情亲。
清闲几席同禅院，山野巾裘似隐沦。
尊酒椒香才过节，池塘草色已催春。
白公酣畅吟哦内，卫武康强笑语频。
岂独丹青传不朽，潜欣风俗欲还淳。
芝田鹤戏调形健，莲叶龟游纳息匀。
商皓寂寥拘小隐，汉疏局促止家人。
莫因气貌疑丹灶，自有光阴寄大椿。
复得兼谟为重客，恐遗元爽在编民。
神仙可学今方信，道术相忘久益真。
满座交欢祝眉寿，群生五福托鸿钧。
次韵和渊明形影神三首 其二 影答
李纲（宋代）

纡馀非我妍，濩落非我拙。与子两相依，生来无间绝。

俯仰随顾两，岂是事容悦。因光长周旋，处阴暂暌别。

况复同物化，子坏我亦灭。冥冥长夜台，念之五情热。

愿子卫生经，无使精脑竭。千载永相从，彭殇孰优劣。
雨中梦故山
葛起耕（宋代）

冥冥细雨湿江城，掩映书窗翳复明。
倦客一中杯顿减，故乡千里初成。
金华洞口羊惊起，石佛山头鹿伴行。
后车厂歌
劳乃宣（清代）

晴峦抱丛薄，野水萦孤村。驱车荦确中，来款村肆门。

坐中一老荦，白发垂缤纷。叩我来何方，问姓惊重陈。

曩有劳委员，按事曾来存。今君与同族，彼是君何人。

笑言我即是，狂喜如有神。大呼是天降，果是吾神君。

吾村昔年狱，家家皆戴盆。鹰鹯一搏击，怨毒从兹伸。

荏苒三十年，念诵今犹新。导我还其家，儿女罗饎餴。

偕我陟林麓，指点鸿雪痕。峰岚犹蔼蔼，原隰犹畇畇。

回首若梦境，惝恍移心魂。老者闻我来，重道当日恩。

壮者闻我来，缅述儿时闻。杂遝话旧事，语拙情弥真。

愧我德凉薄，得此殊不伦。此邦俗良厚，足可称里仁。

愿言挈细弱，来结山家邻。为我求山田，叱犊耕春云。

为我觅村舍，茅檐纳朝暾。呼儿学把耒，植杖观耔耘。

晨炊饱脱粟，夕膳甘菜根。愿为童子师，执卷故业温。

理乱不入耳，共作羲皇民。夕阳下西崦，我仆促返轮。

幽栖坚后约，临别还谆谆。
送黄木香与九兄
苏泂（宋代）

冶叶倡条无意度，黄香千叠最宜春。
折来欲赠空惆怅，未遇人间第一人。
游终南山因寄苏奉礼士尊师苗员外
李端（唐代）

半岭逢仙驾，清晨独采芝。壶中开白日，雾里卷朱旂。

猿鸟知归路，松萝见会时。鸡声传洞远，鹤语报家迟。

童子闲驱石，樵夫乐看棋。依稀醉后拜，恍惚梦中辞。

海上终难接，人间益自疑。风尘甘独老，山水但相思。

愿得烧丹诀，流沙永待师。
经天姥寺
王又曾（清代）

天姥峰阴天姥寺，竹房涧户窈然通。老僧敲磬雨声外，危坐诵经云气中。

禅榻茶烟成夙世，天鸡海日又春风。回头却意十年梦，曾无影梦与山东李白同。
郊庙歌辞。梁太庙乐舞辞。来仪舞
佚名（唐代）

於赫帝命，应天顺人。亭育品汇，宾礼百神。

洪基永固，景命惟新。肃恭孝享，祚我生民。
津门感事 其三
张秉铨（清代）

酒酣万事付悠悠，其奈消愁愁更愁。去国荀卿偏适楚，辞家王粲强依刘。

虚声到耳惊风鹤，浩气填胸逼斗牛。一语自嘲还自笑，江湖也抱庙廊忧。
离云居道中偶成寄微先驰恭首座
李彭（宋代）

久乐岩中趣，未觉身世拙。冬暖愁云开，岁晏尘事歇。

山灵招我游，草木亦欣悦。黄松少稚羔，苍崖对宿雪。

山川谁断取，擎在仇池穴。恭公雨花手，微公傲霜节。

唤起随粥鱼，谈馀饯山月。两禅过虎溪，一笑颇清绝。

归来武陵春，欲向幽人说。
壬辰冬月连营兄弟二葬抚今追昔潸然有感聊赋四首 其二
于慎行（明代）

累岁遭家难，心悲不可论。鲁门疑远梦，易水送归魂。

取次栽坟树，从新拭泪痕。乞休曾有疏，酸侧动天阍。
杂曲歌辞。竹枝
孙光宪（五代）

门前春水白蘋花，岸上无人小艇斜。

商女经过江欲暮，散抛残艇饲神鸦。

乱绳千结绊人深，越罗万丈表长寻。

杨柳在身垂意绪，藕花落尽见莲心。
和李邦直沂山祈雨有应
苏轼（宋代）

高田生黄埃，下田生苍耳。
苍耳亦已无，更问麦有几。
蛟龙睡足亦解惭，二麦枯时雨如洗。
不知雨従何处来，但闻吕梁百步声如雷。
试上城南望城北，际天菽粟青成堆。
饥火烧肠作牛吼，不知待得秋成否。
半年不雨坐龙慵，共怨天公不怨龙。
今朝一雨聊自赎，龙神社鬼各言功。
无功日盗太仓谷，嗟我与龙同此责。
劝农使者不汝容，因君作诗先自劾。
苕上莲花庄泊舟因访清容轩故址
全祖望（清代）

宗姓真磷角，公孙亦凤毛。相寻白蘋渚，握手话风骚。

我亦勾馀客，清才愧二豪。一枝何处是，七观已萧寥。
行临安县圃
洪咨夔（宋代）

县势坡陀树老苍，山光明润客荒唐。木兰多露不能湿，薝卜匪风还自香。

万事妇姑鸣好丑，百年翁仲领兴亡。九龙堂里随宜酒，卢橘来禽日正长。
挽雷尚书丧归二首 其二
陈杰（宋代）

初闻难及庐山老，晚见丧归南海翁。犹被恤章虽弗逮，竟成全海略相同。

事惟有死仲连子，貌乃如生颜鲁公。不尽哀荣千载下，爽鸠墟垄几秋风。
临江仙（送章长卿还姑苏兼寄程致道）
叶梦得（宋代）

碧瓦新霜侵晓梦，黄花已过清秋。风帆何处挂扁舟。故人归欲尽，残日更回头。

乐圃桥边烦借问，有人高卧江楼。寄声聊为诉离忧。桂丛应已老，何事久淹留。
夜凉
苏籀（宋代）

白屋秋声里，蹉跎旅食春。
挑灯鲁酒薄，拊枕越鸡晨。
学术家传业，风流德有邻。
似闻川陕捷，吾道付峨岷。
送小师淳志游方
释普度（宋代）

参禅不是小因缘，立志当如铁石坚。
百城靠倒无依倚，回首归来吃痕拳。
记草木杂诗七首 其六 芭蕉
朱松（宋代）

地卤不敏树，珍植何由畅。斸根移芭蕉，美荫跂可望。

芳心日卷移，翠叶忽张王。偏工鸣秋雨，疏密眇难状。

霜风一以厉，狼籍坐惆怅。谁言褴缕中，秋子得佳饷。

缃囊贮瑞露，厚味天所贶。怀哉腊毒言，节口畏生瘴。
谒金门
袁去华（宋代）

春索寞。楼上晚来风恶。午醉初醒罗袖薄。护寒添翠幕。

愁里花醒过却。闲处泪珠偷落。憔悴只羞人问著。镜中还自觉。
赠黄子真
张嵲（宋代）

江汉知名士，石城黄子真。
殷勤能过我，坎壈叹斯人。
此去仍为客，舟行任过春。
无资振游旧，怀抱不能伸。
寿杨和父
真德秀（宋代）

迅雷地中藏，当此冱寒日。积阴排层空，初阳露微茁。

而曰天地心，于此见机括。良犹势方升，犹木吐牙蘖。

培壅勿使伤，怒长焉可遏。此理之在人，善端实初发。

荧荧火将燃，涓涓泉欲达。吁嗟道心微，物欲易攻夺。

差之一毫芒，相去舜与桀。要须二者间，明辨与精察。

见义勇必为，欻如矢之决。去恶凛勿疑，剨如刃之割。

坐令人伪消，但觉天机活。四时无非春，八荒皆在闼。

喜君生兹辰，聊为演此法。愿祝君寿长，勿嫌吾诗拙。
澹山岩遇雨二首
项安世（宋代）

水放沙痕出，云将晚色昏。
微茫上西渡，浩荡出南门。
欹侧缘山罅，嵌空下石根。
书崖无数墨，入寺两山髠。
鹧鸪天（梅）
王炎（宋代）

淡淡疏疏不惹尘。暗香一点静中闻。人间怪有晴时雪，天上偷回腊里春。

疑浅笑，又轻颦。虽然无语意相亲。老来尚可花边饮，惆怅相携失玉人。
闻彰德寇起志感 其三
王世贞（明代）

汝辈劳宵旰，徵兵几道闻。虎符新使者，猿臂故将军。

鼓叠漻堤浪，旌连亳社云。只今惟一战，白羽莫纷纷。
酬李处士山中见赠
储光羲（唐代）

厥初游太学，相与极周旋。含采共朝暮，知言同古先。

孟阳题剑阁，子云献甘泉。斯须旷千里，婉娩将十年。

今来艳阳月，好鸟鸣翩翩。同声既求友，不肖亦怀贤。

引领迟芳信，果枉瑶华篇。成颂非其德，高文徒自妍。

声尘邈超越，比兴起孤绝。始信郢中人，乃能歌白雪。

跂予北堂夜，摇笔酬明哲。绿竹动清风，层轩静华月。

想像南山下，恬然谢朝列。犹恐鶗鴂鸣，坐看芳草歇。

邀以青松色，同之白华洁。永愿登龙门，相将持此节。
杨柳枝六首 其三 通州道中作至元四年春
宋褧（元代）

玉泉山下绿丝垂。曾见先皇驻跸时。翠辇金舆何处去，烟条露叶不胜悲。
南浦月（寓点绛唇赋潇湘渔父）
张辑（宋代）

来翦莼丝，江头一阵鸣蓑雨。孤篷归路。吹得苹花暮。

短发萧萧，笑与沙鸥语。休归去。玉龙嘶处。邀月过南浦。
和圣俞农具诗十五首其九耧种
王安石（宋代）

富家种论石，贫家种论斗。
富贫同一时，倾泻应心手。
行看万垄空，坐使千箱有。
利物博如此，何惭在牛後。
接家书
刘黻（宋代）

朝朝听来鸿，来鸿一何邈。
秋往冬又至，尔鸿胡来迟。
凝眸屡东冬，飞云渺天角。
薄晚云四低，来鸿似微雀。
习习远近人，尺书坠犹玉。
亟启读平安，字字发天乐。
殷勤谢来鸿，相过勿惮数。
入吉林城见松花江
何乃莹（清代）

三面城垣一面江，入城瞥见浪花撞。市声近杂潮声起，帆影低随树影降。

千叠峰峦横远岸，半街楼阁启虚窗。惭余策马匆匆过，孤负人家春酒缸。
同邢判官寻龙湍观归湖中
孙逖（唐代）

星使下仙京，云湖喜昼晴。更从探穴处，还作棹歌行。

丝管荷风入，帘帷竹气清。莫愁归路远，水月夜虚明。
富沙城外李花盛开
李洪（宋代）

万石滩头数十家，溪流衮衮麦畦斜。
三分春色今馀几，开尽桃花见李花。
儒生
陆游（宋代）

儒生安义命，所遇委之天。
用可重九鼎，穷宁直一钱？虽云发种种，未害腹便便。
高卧茅檐下，羹藜法不传。